Vastaanottaja

Kriminaalipoliittinen osasto

anne.hartoneva@om.fi

Oikeusministeriön kommenttipyyntö 12.6.2014

Sisäministeriön lausunto

Oikeusministeriö on pyytänyt sisäministeriöltä kommentteja ehdotuksesta henkilötietojen käsittelyä Rikosseuraamuslaitoksessa koskevasta hallituksen esityksestä.

Poliisiosasto toteaa ensinnäkin, että lakiehdotus on suunnilleen samansisältöisenä ollut vuonna 2012 eduskunnan käsiteltävänä (HE 2/2012). Sisäministeriö on tuolloin esittänyt eduskunnan lakivaliokannalle jättämässään lausunnossaan, että esitystä tulisi poliisille annettavien tietojen osalta täsmentää.

Sisäministeriö haluaa painottaa, että nyt lausuttavana olevan lain valmistelussa tulee ottaa huomioon ehdotetun lain yhdenmukaisuus vankeuslain 2 §:ssä asetetun vankeuden täytäntöönpanon tavoitteen kanssa. Vankeuslain 2 §:n mukaan vankeuden täytäntöönpanon yhtenä tavoitteena on estää rikosten tekeminen vankeusaikana.

Vankeusaikana tehtyjen rikosten estämisen kannalta ehdotetun lain eri rekistereillä ja niiden sisältämien tietojen vaihtamisella eri viranomaisten kesken on erittäin suuri merkitys. Käytännössä tilanne on se, että järjestäytyneiden rikollisryhmien toteuttamia rikoksia ja niiden rikollisryhmien verkostoitumista suunnitellaan ja johdetaan myös vankilasta. Tämä ilmiö tulisi kyetä torjumaan myös viranomaisten välisen tiedonvaihdon tehokkaalla toteuttamisella.

Hallituksen esitysluonnoksen 15 §:ssä on lueteltu tyhjentävästi ne tiedot, jotka voidaan luovuttaa poliisille sekä luovutettavien tietojen käyttötarkoitukset. Sisäministeriö esittää aiemman lausuntonsa mukaisesti lakiluonnokseen lisättäväksi Rikosseuraamuslaitokselle oikeutta luovuttaa poliisille tietoja myös 9 §:n mukaisesta tapaajarekisteristä. Rikostorjunnan kannalta on usein keskeistä tietää, ketkä vankeja tapaavat ja toisaalta ne, joille on annettu tapaamiskielto. Tämä edellyttäisi myös henkilötietojen käsittelystä poliisitoimessa annetun lain (poliisin henkilötietolaki, 761/2003) poliisin tiedonsaantioikeutta koskevan 13 §:n 1 momentin 2 kohdan muuttamista vastaamaan nyt ehdotettua lainkohtaa. Poliisin tiedonsaantioikeus kyseisen rekisterin tietojen osalta olisi kuitenkin erittäin tärkeää rikosten estämiseksi ja selvittämiseksi. Tiedot vankeja ja täytäntöönpanoyksikköön otettuja tapaamassa käyvistä ja tapaamiskieltoon asetetuista henkilöistä ovat poliisille merkityksellisiä ottaen huomioon, että esimerkiksi järjestäytyneiden rikollisryhmien toimintaa usein suunnitellaan ja myös johdetaan vankilasta käsin. Viranomaisten välistä tiedonvaihtoa tulisi tehostaa nykyisestä, jotta vankeusaikana tehtäviä rikoksia voitaisiin tehokkaammin estää ja selvittää.

Sisäministeriö esittää aiemman lausuntonsa mukaisesti hallituksen esitysluonnokseen lisättäväksi Rikosseuraamuslaitokselle oikeus luovuttaa poliisille myös 4 §:n.2 momentin mukainen valokuva osana yksilöintitietoja. Kuvalla on keskeinen merkitys poliisin operatiivisessa toiminnassa esimerkiksi täytäntöönpanoyksiköstä luvattomasti poistuneen kiinniottamisessa. Esityksen mukaan valokuva poistetaan rekisteristä välittömästi rangaistuksen tultua suoritetuksi. Sisäministeriö ehdottaa säännöstä muutettavan siten, että valokuva voitaisiin säilyttää vähintään 6 kuukauden ajan vapautumisen jälkeen. Poliisin oikeus tarvittaessa saada valokuva helpottaisi välittömästi vapautumisensa jälkeen rikokseen syyllistyneiden tunnistamista ja etsintää, sillä Rikosseuraamuslaitoksella on usein tuorein kuva pitkään vapautensa menettäneenä olleesta vangista.

Sisäministeriö tuo esille sen, että hallituksen esitysluonnoksen 29 §:n 1 momentin 3 kohta on ristiriidassa poliisin henkilötietolain 19 §:n 1 momentin 12 kohdan kanssa. Hallituksen esitysluonnoksessa Rikosseuraamuslaitoksen oikeus saada tietoja on tarpeettomasti rajattu poliisiasiain tietojärjestelmän pykälässä yksilöityihin tietoihin. Poliisi saa oman henkilötietolakinsa nojalla luovuttaa Rikosseuraamuslaitokselle tietoja kaikista henkilörekistereistään. Säännös rajoittaisi tarpeettomasti Rikosseuraamuslaitoksen mahdollisuuksia saada tietoja erityisesti poliisin epäiltyjen tietojärjestelmästä vankilassa tai vankilasta käsin tapahtuvan taikka vankeusaikaisen rikollisuuden ehkäisemiseksi ja selvittämiseksi. Säädökset tulisi muiltakin osin muokata sisällöltään yhdenmukaisiksi. Samassa yhteydessä tulisi harkita onko poliisin henkilötietolain 19 §:n 4 momenttia tarvetta päivittää koskemaan myös Rikosseuraamuslaitosta.

Hallituksen esitysluonnoksen 25 §:n mukaan tietojen luovuttaminen poliisille 15 §:n mukaisesti voisi tapahtua myös teknisen käyttöyhteyden avulla. Sisäministeriö ehdottaa säännöksen loppuun lisättäväksi seuraava muotoilu "… tai tietojoukkona". Tietojoukolla tarkoitettaisiin poliisin henkilötietolain kanssa yhdenmukaisesti tiettyyn hakuun liittyvää usean yksittäisen tiedon muodostamaa kokonaisuutta. Tetojoukko olisi esimerkiksi tietojärjestelmästä ohjelmallisesti poimittu tietokokonaisuus, jossa haku on tapahtunut automaattisesti ennalta määriteltyjen poimintaehtojen mukaisesti.

Tietojen luovuttaminen turvallisuustietorekisteristä ei hallituksen esitysluonnoksen 27 §:n mukaan olisi mahdollista teknisen käyttöyhteyden avulla tai tietojoukkona. Sisäministeriö pitää teknisen käyttöyhteyden avulla tapahtuvan luovuttamisen mahdollisuutta tärkeänä erityisesti vankilassa tai vankilasta käsin tapahtuvan taikka vankeusaikaisen rikollisuuden ehkäisemiseksi ja selvittämiseksi tarpeellista yhteistyötä varten.

Ehdotetun lain 10 §:n mukaisesta havaintotietorekisteristä ei ehdotetun pykälän 3 momentin mukaisesti luovutettaisi tietoja Rikosseuraamuslaitoksen ulkopuolelle. Perustelujen mukaan syynä tähän olisi se, että kyse olisi Rikosseuraamuslaitoksen yksikön sisäisen järjestyksen, toimintojen toteutuksen ja turvallisuuden ylläpitämisessä tarvittavista ja varmentamattomista tiedoista. Sisäministeriön näkemyksen mukaan olisi perusteltua mahdollistaa tietojen luovuttaminen poliisille siltä osin kuin tiedon tai tapahtuman voidaan arvioida liittyvän rikolliseen toimintaan. Varmentamattomienkin tietojen vastavuoroisella luovuttamisella voi olla hyvinkin suuri merkitys rikostorjunnan kannalta.

Tässä yhteydessä on syytä huomioida, että poliisilla on poliisin henkilötietolain 2 §:n 3 momentin 11 kohdan mukaisesti oikeus tallettaa poliisilain 1 luvun 1 §:n 1 momentissa säädettyjen tehtävien suorittamiseksi hankittuja tarpeellisia poliisimiesten havaitsemia tai poliisille ilmoitettuja tietoja sellaisista tapahtumista tai henkilöistä, joiden voidaan olosuhteiden taikka henkilön esittämien uhkausten tai henkilön muun käyttäytymisen vuoksi perustellusti arvioida liittyvän rikolliseen toimintaan (havaintotiedot). Tietojen antajan luotettavuus ja tietojen oikeellisuus arvioidaan ja luokitellaan poliisissa.

Hallituksen esitysluonnoksen 11 §:n mukaan Rikosseuraamuslaitoksen potilastietorekisteriin talletetaan tietoja, jotka ovat välttämättömiä rekisteröityjen itsensä ja muiden henkilöiden terveyden ja turvallisuuden varmistamiseksi. Tällaisia tietoja ovat muun muassa tiedot henkilön väkivalta-, tartuntatauti- ja itsemurhariskistä. Ehdotuksen mukaan Rikosseuraamuslaitoksen potilastietorekisteriin talletettuja tietoja saavat käsitellä vain Rikosseuraamuslaitoksen terveydenhuollon toimintayksikössä tai sen toimeksiannosta potilaan hoitoon taikka siihen liittyviin tehtäviin osallistuvat henkilöt. Ehdotetun lain 28 §:n mukaan Rikosseuraamuslaitoksen potilastietorekisteristä voidaan edellä mainittuja tietoja antaa ilman potilaan kirjallista suostumusta arviointikeskuksen tai vankilan johtajalle taikka hänen määräämälleen Rikosseuraamuslaitoksen palveluksessa olevalle virkamiehelle hengen, terveyden tai turvallisuuden vaarantumisen estämiseksi.

Sisäministeriön näkemyksen mukaan edellä tarkoitetut tiedot ovat välttämättömiä myös esitutkintaviranomaiselle silloin, kun kyseistä henkilöä säilytetään esitutkintaviranomaisen tiloissa taikka hänen kuljetuksen aikana. Sisäministeriö esittää, että kyseessä olevia tietoja voidaan antaa myös henkilön säilyttämisestä tai kuljettamisesta vastaavalle viranomaiselle. Poliisilla on poliisin henkilötietolain 2 §:n 3 momentin 6 kohdan mukaan tallettaa toimenpiteen kohteena olevan henkilön oman turvallisuuden tai viranomaisen työturvallisuuden turvaamiseksi välttämättömät tiedot henkilön terveydentilan ja sen seurannan taikka hänen sairautensa hoidon kannalta, tiedot kohteen tai henkilön vaarallisuudesta tai arvaamattomuudesta (turvallisuustiedot).

Sisäministeriö ehdottaa, että ennen esityksen viemistä valtioneuvoston tai eduskunnan käsiteltäväksi, oikeusministeriö kutsuisi sisäministeriön ja poliisihallituksen edustajat keskustelemaan tässä esitetyistä muutoksista hallituksen esitykseen.

Poliisijohtaja	Sanna Heikinheimo

Poliisiylitarkastaja	Keijo Suuripää

Asiakirja on sähköisesti allekirjoitettu asianhallintajärjestelmässä. Sisäministeriö SM 07.09.2014 klo 21:21. Allekirjoituksen oikeellisuuden voi todentaa kirjaamosta.